Psalm 7 (1) - www.bybelkennis.co.za
by Coen Slabber · Published 23/04/2016 · Updated 29/03/2016
See to it also that you make yourself a fellow of every man and by no means exclude any one in hatred or anger – Martin Luther.
Die psalm praat van iemand wat aangeval word. Hy word verkeerdelik beskuldig en verkeer daarom in lewensgevaar – soos Nabot.
Sjighajoon. Van Dawid. Wat hy vir die Here gesing het na aanleiding van Kus, 'n Benjaminiet.
Sjighajoon is 'n klaaglied. Hierdie opskrif verwys na 'n gebeurtenis waarvan ons onseker is. Kus is 'n gebied suid van Egipte en verwys waarskynlik na die huidige Soedan (eerder as Etiopië). Die psalm mag moontlik na 2 Samuel 18:19 – 32 verwys. Daar lees ons dat Joab vir die Kusiet sê dat hy die nuus van Absalom se dood aan die koning (Dawid) moet oordra. Hy vertel vir Dawid dat God die manne oorgelewer het wat hulle hand teen my heer die koning opgetel het.
Ander glo dat hierdie psalm dalk na Simeï verwys (2 Samuel 16 en 19) wat Dawid beledig het terwyl hy voor Absalom gevlug het. Ander glo dat dit na 'n deugniet met die naam Seba verwys (2 Samuel 20).
7:2 – 3: 'n Openingspleidooi – by U soek ek beskerming.
Here, my God, by U skuil ek; verlos my van almal wat my agtervolg, en red my, anders verskeur hulle my soos 'n leeu wat sy prooi wegsleep terwyl niemand kan red nie.
Die psalm begin met 'n pleidooi dat God hom sal verlos. Op hierdie stadium sê die psalmis nie hoekom hy God se beskerming nodig het nie. Die psalmis skuil/soek beskerming by God. In vs. 3 kry die eerste van 'n paar duidelike beelde.
Die bidder pleit dat God hom teen die vyand moet beskerm. Sy vertroue in en afhanklikheid van die Here blyk uit die manier waarop hy die Here aanroep: Here my God. By Hom soek die bidder beskerming, want hy het van sy vyand af in die tempel in gevlug. So lank hy hier bly, is hy veilig, maar nou bid hy dat God hom moet vryspreek, sodat hy weer veilig kan uitgaan. Gebeur dit nie, sal sy vyand hom om die lewe bring sodra hy die tempel verlaat. Hy vergelyk sy vyand met 'n leeu – die beeld van groot gevaar.
Die psalm verwoord 'n situasie wat miljoene gelowiges deur die eeue ervaar het – intense vervolging. Die gelowiges het maar geleidelik die antwoord op hierdie eg menslike probleem – lyding – gekry. Alle mense moet net soos die natuur ly: ons weet dat die hele skepping tot nou toe sug in die pyne van verwagting (Romeine 8:22). As Jesus moes ly, is dit voorbarigheid van ons kant om te vra: "Waarom gebeur dit met my?"
As ons in 'n beskaafde en vreedsame land woon, identifiseer ons baie moeilik met die digter. Maar kom ons kyk net terug na enkele onlangse voorbeelde:
'n Eeu gelede moes die dames van die Heilsleër skuiling soek om te keer dat hulle nie verskeur word deur die "leeus" in die strate van die "beskaafde" Londen nie. Aand na aand is die massa opgesweep teen hierdie dames – soms selfs deur plaaslike leraars. Hulle is aangerand en die Heilsleër se geboue is beskadig – terwyl die polisie toekyk.
Dink maar aan Hitler se "finale oplossing" vir die Jode in Europa.
Die Ku Klux Klan het tot in die tyd van Martin Luther King vrees in die harte van duisende veroorsaak – vrees soos dié waarvan ons in hierdie psalm lees.
Geweld soos hierdie psalm dit beskryf, lê vlak onder die oppervlak van die ongeredde mens – selfs kinders. Baie mense leef steeds in vrees vir die kaper, rower, ens.